Chilongesa 15
Mwomwo Ika Mwatela Kutwalaho Lika Kulinangula?
1. Uno kutwalaho lika kulinangula Mbimbiliya nachiminganyalisa ngachilihi?
Chakuzeneka kukakasana, evi vyuma vyavindende vyamuMbimbiliya tunahitulukamo vinazamisa zangi yenu hali Yehova. Ngocho twatela kutwalililaho lika nakuzamisa eyi zangi kana. (WaPetulu 1, 2:2) Lutalililo lwenu lwakuyoya haya myaka yosena lwapendamina hakutwalaho lika nakulinangula Mazu aKalunga nakupandama kuli ikiye.—Tangenu Yowano 17:3; WaYuta 21.
Omu chinyingi chenu chakutachikiza Kalunga chili nakuvula, nalufwelelo lwenu nawa nalupwa lwakukola. Lufwelelo nalumikafwa mwivwise Kalunga kuwaha. (WavaHepeleu 11:1, 6) Nalumilingisa mupihilile nakwalumuka nakumilingisa jino munganyale hakwalumuna chiyoyelo chenu.—Tangenu Vilinga 3:19.
2. Uno chinyingi chenu chakutachikiza Kalunga chinahase kunganyalisa ngachilihi veka?
Tunejiva ngwetu muli nakusaka kwazana navakwenu vyuma munalinangula, mwomwo tuvosena tweji kwivwanga kuwaha kulwezako vakwetu mujimbu wamwaza. Omu namutwalaho lika kulinangula Mbimbiliya, namwijiva mwakuzachishila Mbimbiliya nakulumbununa lufwelelo lwenu muli Yehova namujimbu wamwaza.—Tangenu Wavaka-Loma 10:13, 14.
Vatu vavavulu veji kuputukanga kwazana mujimbu wamwaza namasepa javo chipwe vausoko wavo. Oloze mwatela kupwa vakuzangama hakulinga ngocho. Muchishishisa chakuvalweza ngwenu kwitava chavo chamakuli, valwezenu kaha vyuma ashika Kalunga. Anukenu nawa ngwenu vatu navevwa kuwaha chikuma hakumona vilinga vyenu vyalikoji keshi hakwivwa vyuma namuhanjika kahako.—Tangenu WaChimoteu 2, 2:24, 25.
3. Usoko muka munahase kulivwisa kuwaha naKalunga?
Kulinangula Mazu aKalunga nachimikafwa mukule kushipilitu. Kutwala muze munahase kupwa nausoko wakulipwila naYehova. Munahase kupwa muvatu vamutanga yenyi.—Tangenu Wavaka-Kolinde 2, 6:18.
4. Munahase kutwalaho lika ngachilihi nakuzovoloka?
Munahase kuzovoloka kushipilitu nge namutwalaho lika kulinangula Mazu aKalunga. (WavaHepeleu 5:13, 14) Hulisenu Chinjiho chaYehova umwe aminangule Mbimbiliya kuzachisa mukanda wakwamba ngwavo Uno Chikupu Mbimbiliya Yanangula Vyuma Muka? Nge namutwalaho lika kulinangula Mazu aKalunga, kaha namuzovoloka mukuyoya chenu.—Tangenu Samu 1:1-3; 73:27, 28.
Mujimbu wamwaza wapwa wakufuma kuli Yehova uze apwa Kalunga wakuwahilila. Munahase kupandama kuli ikiye hakupandama kwakamwihi navatu jenyi. (WavaHepeleu 10:24, 25) Nge namutwalaho lika nakwivwisa Yehova kuwaha, kaha namukatambula kuyoya chahaya myaka yosena. Kupandama kuli Kalunga hichuma chachilemu chize mwatela kulinga.—Tangenu WaChimoteu 1, 1:11; 6:19.
LINANGULE VIKWAVO
KUKUNGULUKA
Vyuma Muka Vyeji Kusolokanga haZuvo yaWangana?
Ingilenu muZuvo yaWangana mumone vyuma vyeji kusolokanga.
Lombenu Vaminangule Mbimbiliya Hawana Wakanyombo
Mwomwo Ika Twatela Kulinangwila Mbimbiliya?
Mbimbiliya yinakukumbulula vihula vyavilemu vyavatu vavavulu mukaye. Kutala nayenu namusaka mbimbiliya yikumbulule vihula vyenu tahi?
Uno Chikupu Mbimbiliya Yanangula Vyuma Muka?
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn tso_Latn cjk_Latn cjk_Latn kmb_Latn cjk_Latn cjk_Latn cjk_Latn cjk_Latn